Si Palui: Pentol Palui 2016
NANG ngarannya kada pegawai pemerintah, jadi kawa apa haja usaha, ganti-baganti sah-sah haja, asal halal kada umpat bausaha nang haram.
NANG ngarannya kada pegawai pemerintah, jadi kawa apa haja usaha, ganti-baganti sah-sah haja, asal halal kada umpat bausaha nang haram. Sangat dianjurkan apabila sudah bakaluarga jangan kuler.
”Gigih banar Lui lah ikam? Tuntung maujek, bajualan pentol pulang?” rawa Garbus ka Palui.
“Wayah apa manggiling pentolnya Lui?” sahut Tulamak pina bagaya.
“Kalu malam manggiling pentol ampun umanya. Kalu manggiling pentol jualan subuh aku maantar ka panggilingan,” jawab Palui lancar.
Hanyar bajualan pentol Palui, stand by di kuala manusia, misalnya di sakulahan, di stadium main bal wan tempat karasmin lainnya.
”Napa Lui maksudnya , tulisan di sapida mutur ikam ini Pentol Palui 2016?” takun paman pentol nang bangaran Paman Toto.
“Mun aku menulis Paman Pentol Palui, kalu ada nang tasinggung, karana banyak wayah ini nang katuju disambat paman, tamasuk nang bajualan sayur, bajualan bakso,wan buhan pajabat, pangusaha, katuju jua buhan sidin itu disambat paman. Jadi kabanyakan ngaran paman tasarbu-sarbu kena?” Palui bakesah banar ka Paman Toto.
“Maksud ikam Pentol 2016 ini, apa Lui?” takun pulang Paman Toto ya.
“Maksudku lain daripada nang lain, aku minta gilingkan halus-halus haja, jadi harga murah meriah, bila dua ribu, enam belas buting pentolnya. Bila saribu, delapan buting haja pentolnya. Jadi pang kada sampat dua jam batanggar di sakulahan habis pentolku,” Palui lantih banar manjalasakan.
“Umai Lui kasihan banar kami, jadi lambat payu, kami dua ribu lima buting pentol haja, nyata ai pentol ikam lakas banar habis,” sahut Paman Toto takuringis.
Kada lawas datangan kakanakan sakulahan karana lunceng parayan babunyi.”Manukar pentol Om Palui? Dua ribu anam belas buting kalu?” jar babarapa kakanakan manggarumbungi pentol Palui.
Kawalahan Palui malayani kakanakan manyarbu ka jualannya.”Jual lah dua ribu rupiah, anam belas buting pentolnya?” Palui ba akad jual beli wan kakanakan.
Kilip-kilip mata Paman Toto,pentol sidin kada payu.”Pentol,pentol, dua ribu sapuluh buting?” jar Paman Toto mahantak jua bajualannya.
“Kami manukari pentol Palui 2016 haja, Paman Toto ai?” sahut kakanakan tadarau. Mamicik ka kapala Paman Toto, pusing nah, bajualan pentol kada payu lagi wayah ini. (aan)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn